$20-noot in sy McDonalds-hamburgerDie $20 in die McDonalds-hamburger ŉ Man van Chesterfield in Virginia het ŉ aangename verrassing gekry toe hy op ŉ $20-noot in sy McDonalds-burger afgekom het. Dave Cook het aan CBS6 gesê hy het op die noot afgekom toe hy die eerste hap gevat het. Hy was Dinsdagoggend saam met sy ma by die McDonalds om vinnig stil te hou en iets te eet toe hy dié verrassing gekry het. “Ek het gevra, ‘wat is dié’,” het hy verduidelik. “ŉ $20-noot in my kaasburger!” Die noot was tussen die twee patties op die burger. Twee restaurantgangers wat daar naby gesit en gesien wat gebeur het, het gesê hulle beter dadelik seker maak of hulle nie ook geld in hulle kos gekry het nie, maar hulle was nie só gelukkig nie. Volgens Cook het hy nie die restaurantbestuur in kennis gestel nie, uit vrees dat hulle die geld sou terugvra. Hy het later gesê hy sal die geld teruggee as iemand dit eis. Die bestuurder by die McDonalds in Willisweg was verbaas toe CBS6 hom gekontak het. Hy is onseker hoe dit kon gebeur het, maar het die voorval na McDonalds se hoofkantoor verwys. Dave Cook met die $20-noot wat hy in die hamburger gevind het (Foto: CBS6)